Златко Баретата и още 9 души на съд за наркотици | webcafe.bg
Webcafe.bg 12.05.2015, 13:00 (обновена 12.05.2015, 13:19)
По данни на прокуратурата, Баретата е контактувал единствено с намиращите се под него в йерархията.
Специализираната прокуратура внесе в съда обвинителен акт срещу десетима участници в банда за разпространение на наркотици, ръководена от Златомир Иванов, по-известен като Златко Баретата. Това съобщиха от прокуратурата.На Златомир Иванов са повдигнати две обвинения - като ръководител на организирана престъпна група и за противозаконно присвояване на "Мерцедес Е500" на стойност 27 900 лв. На петима души - Ивайло Борисов, Златко Гочев, Стефан Грозданов, Петър Цветанов и Тодор Цветанов са повдигнати обвинения за участие в бандата.Кристиян Лалев, Тихомир Стоянов, Галин Лазаров и Добромир Добрев са обвинени освен за участие в групата, и за притежание и разпространение на наркотици . Добрев е уличен и в незаконно притежаване на огнестрелно оръжие.Според събраните доказателства групата е действала от октомври 2011 г. на територията на Южното Черноморие, София и Казанлък. Златомир Иванов ръководил дейността й до 29 януари 2013 г., когато срещу него бе извършен неуспешен опит за убийство пред Съдебната палата в София. След това групата е продължила дейността си без формален ръководител.По данни на прокуратурата, Баретата е контактувал единствено с намиращите се под него в йерархията Ивайло Борисов и Златко Гочев. Те от своя страна организирали същинското разпространение на наркотици - предимно кокаин, марихуана и амфетамини с високо качество, набирали дилъри и събирали парите от продажбата.През юни 2014 г. Златомир Иванов беше арестуван за 24 часа заедно с над 10 свои приближени. Два дни по-рано неизвестен хвърли малка бомба в двора на Димитър Вучев-Демби, който е един от ключовите свидетели срещу Баретата.Софийският апелативен съд (САС) намали през август м.г. 8-годишната присъда на бившия командос Златомир Иванов, осъден през февруари по обвинението, че е сформирал и ръководил банда за разпространение на дрога, известна като "Фирмата".Както и Софийският градски съд (СГС), втората инстанция го призна за невинен по второто му обвинение - че е поръчал убийството на перничанина Румен Стефанов-Алф.
Oще: баретата дело дрога златко баретата златомир иванов наркотици специализиран съд Още от България